ଦୁଇଟି ଆସନରୁ ଲଢ଼ି ହାରିଥିବା ପୁଷ୍ପମ୍ ପ୍ରିୟା ଚୌଧୁରୀ ଆଠ ମାସ ତଳେ ନିଜ ନୂଆ ପାର୍ଟି ଗଠନ କରିଥିଲେ ଓ ନିଜକୁ ବିହାରର ମୁଖ୍ୟ ମନ୍ତ୍ରୀ ପ୍ରାର୍ଥୀ ଘୋଷଣା କରି ମୋଟ ୧୪୯ଟି ଆସନରେ ପ୍ରାର୍ଥୀ ଦେଇଥିଲେ । ତାଙ୍କୁ NOTA ଠାରୁ ବି କମ୍ ଭୋଟ୍ ମିଳିଥିଲା ।
ପଟନାଃ ବିହାର ବିଧାନସଭା ନିର୍ବାଚନରେ (Bihar Assembly Election Result 2020) ନିଜକୁ ମୁଖ୍ୟ ମନ୍ତ୍ରୀ ପ୍ରାର୍ଥୀ ଘୋଷଣା କରିଥିବା ଓ ନିଜ ଦଳ ପକ୍ଷରୁ ୧୪୯ଟି ଆସନରେ ଡାକ୍ତର ଓ ଇଞ୍ଜିନିଅରମାନଙ୍କୁ ଠିଆ କରାଇଥିବା ପୁଷ୍ପମ୍ ପ୍ରିୟା ଚୌଧୁରୀ (Pushpam Priya Choudhary) ପ୍ରଚଣ୍ଡ ପରାଜୟର ସାମନା କରିଛନ୍ତି । ଲଣ୍ଡନରେ ପାଠ ପଢ଼ି ବିହାର ଫେରିଥିବା ପ୍ଲୁରାଲ୍ସ ପାର୍ଟିର (Plurals Party) ନେତ୍ରୀ ପୁଷ୍ପମ୍ ପ୍ରିୟା ଅଭିଯୋଗ କରିଛନ୍ତି ଯେ ନିର୍ବାଚନରେ ଇଭିଏମ୍ ହ୍ୟାକ୍ କରାଯାଇ ତାଙ୍କ ଦଳକୁ ମିଳିଥିବା ଭୋଟଗୁଡ଼ିକୁ ବିହାରର ଶାସକ ମେଣ୍ଟ NDAକୁ ଚାଲାଣ କରାଯାଇଛି ।
ଏକ ଟ୍ୱିଟରେ ପୁଷ୍ପମ୍ କହିଛନ୍ତି, "ବିଜେପି ନିର୍ବାଚନରେ ଠକେଇ କରିଛି । ମୋ' ଦଳ ପ୍ଲୁରାଲ୍ସ ପାର୍ଟିର ଭୋଟ୍ ସବୁ ବୁଥରେ ଏନଡିଏକୁ ହସ୍ତାନ୍ତର କରାଯାଇଛି ।" ଅନ୍ୟ ଏକ ଟ୍ୱିଟରେ ସେ କହିଛନ୍ତି, "ବୁଥଗୁଡ଼ିକର ଡାଟା ଦେଖନ୍ତୁ । ପ୍ଲୁରାଲ୍ସ୍ ପାର୍ଟିର ଭୋଟଗୁଡ଼ିକୁ ଚୋରାଇ ନିଆଯାଇଛି ।" ପୁଷ୍ପମଙ୍କ ପୂର୍ବରୁ ବିହାର ନିର୍ବାଚନରେ ଜଣେ କଂଗ୍ରେସ ନେତା ମଧ୍ୟ ଇଭିଏମ୍ ହ୍ୟାକ୍ ହୋଇଥିବା ଅଭିଯୋଗ କରିଛନ୍ତି ।
ପୁଷ୍ପମ୍ ମିଜେ ଦୁଇଟି ଆସନରୁ ନିର୍ବାଚନ ଲଢ଼ିଥିଲେ - ବିସ୍ଫି ଓ ବାଙ୍କିପୁର । ଉଭୟ ଆସନରୁ ତାଙ୍କୁ ମାତ୍ର ୫,୧୮୯ ଖଣ୍ଡ ଭୋଟ୍ (ମୋଟ ଭୋଟର ୩.୬ ପ୍ରତିଶତ) ମିଳିଥିଲା । ଅର୍ଥାତ୍ ଉଭୟ ଆସନରେ ତାଙ୍କୁ ନୋଟା (NOTA) ଠାରୁ ବି କମ୍ ଭୋଟ୍ ମିଳିଥିଲା । ପୁଷ୍ପମ୍ ସବୁ ୧୪୯ଟି ଆସନ ବୁଲି ନିଜ ଦଳର ପ୍ରାର୍ଥୀମାନଙ୍କ ପାଇଁ ବି ପ୍ରଚାର କରିଥିଲେ ।
ବିଜେପିର ହରିଭୂଷଣ ଠାକୁର ବିସ୍ଫି ବିଧାନସଭା ଆସନରୁ ଜିତିଛନ୍ତି । ଠାକୁରଙ୍କୁ ୮୬,୨୯୮ ଖଣ୍ଡ ଭୋଟ୍ ପାଇଥିବା ବେଳେ ଆରଜେଡିର ଫୟାଜ ଅହମ୍ମଦ ୭୫,୮୨୯ ଖଣ୍ଡ ଭୋଟ୍ ପାଇଛନ୍ତି। ପ୍ଲୁରାଲ୍ସ ପାର୍ଟିର ସଭାନେତ୍ରୀ ପୁଷ୍ପମ ପ୍ରିୟା ଚୌଧୁରୀଙ୍କୁ NOTA ଠାରୁ ବି କମ୍ (୧,୫୦୯) ଭୋଟ୍ ମିଳିଛି । ବାଙ୍କିପୁର ଆସନରେ ତିନି ଥର ବିଧାୟକ ଥିବା ନିତିନ୍ ନବୀନ ଜିତିଛନ୍ତି ।
ଲଣ୍ଡନ ସ୍କୁଲ୍ ଅଫ୍ ଇକୋନୋମିକ୍ସ ଆଣ୍ଡ ପଲିଟିକାଲ୍ ସାୟନ୍ସରେ ପଢ଼ିଥିବା ପୁଷ୍ପମ୍ ଗତ ମାର୍ଚ୍ଚ ମାସରେ ନିଜ ନୂଆ ଦଳର ଗଠନ ଘୋଷଣା କରିଥିଲେ । ଏଥର ନିର୍ବାଚନରେ ବିହାରର ମୋଟ ୨୪୩ଟି ଆସନ ମଧ୍ୟରୁ ସେ ନିଜ ଦଳ ପକ୍ଷରୁ ୧୪୯ ଜଣ ପ୍ରାର୍ଥୀ ଦେଇଥିଲେ । ତାଙ୍କ ଦଳ ପକ୍ଷରୁ ଡାକ୍ତର, ଇଞ୍ଜିନିୟର, ସାମାଜିକ କର୍ମୀ, ଶିକ୍ଷକ, ପ୍ରଫେସର ଓ କୃଷକଙ୍କୁ ଟିକେଟ ଦେଇଥିଲେ । ସେଥିରୁ ଅଧିକାଂଶ ମହିଳା ଥିଲେ ।
ପୁଷ୍ପମ ପ୍ରିୟା ବର୍ଷେ ପୂର୍ବେ ବିହାରରେ ପଢ଼ାଯାଉଥିବା ସବୁ ପ୍ରମୁଖ ହିନ୍ଦୀ ଓ ଇଂରାଜୀ ଖବରକାଗଜର ପ୍ରଥମ ପୃଷ୍ଠାରେ ଏକ ପୂରା ପୃଷ୍ଠାର ବିଜ୍ଞାପନ ଦେଇଥିଲେ ଓ ସେଥିରେ ସେ ନିଜକୁ ବିହାରର ମୁଖ୍ୟ ମନ୍ତ୍ରୀ ପ୍ରାର୍ଥୀ ଭାବରେ ଘୋଷଣା କରିଥିଲେ । ପୁଷ୍ପମ୍ ପ୍ରିୟା ହେଉଛନ୍ତି ଜେଡିୟୁର MLC ବିନୋଦ ଚୌଧୁରୀଙ୍କ ଝିଅ ।
